Propunere de AVIZ AL CONSILIULUI privind Programul de parteneriat economic al Spaniei /* COM/2013/0902 final - 2013/0393 (NLE) */





2013/0393 (NLE) Propunere de AVIZ AL CONSILIULUI privind Programul de parteneriat economic al Spaniei CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (UE) nr. 473/2013 al Parlamentului European și al Consiliului din 21 mai 2013 privind dispozițiile comune pentru monitorizarea și evaluarea proiectelor de planuri bugetare și pentru asigurarea corectării deficitelor excesive ale statelor membre din zona euro[1], în special articolul 9 alineatul (4), având în vedere propunerea Comisiei Europene, întrucât: (1) Pactul de stabilitate și de creștere (PSC) vizează să asigure disciplina bugetară la nivelul Uniunii și stabilește cadrul necesar pentru prevenirea și corectarea deficitelor publice excesive. Obiectivul principal al PSC este asigurarea unor finanțe publice solide ca mijloc de consolidare a condițiilor de obținere a stabilității prețurilor și a unei creșteri susținute și durabile favorizate de stabilitatea financiară, sprijinind astfel realizarea obiectivelor Uniunii privind creșterea economică durabilă și ocuparea forței de muncă. (2) Regulamentul (UE) nr. 473/2013 al Parlamentului European și al Consiliului din 21 mai 2013 privind dispozițiile comune pentru monitorizarea și evaluarea proiectelor de planuri bugetare și pentru asigurarea corectării deficitelor excesive ale statelor membre din zona euro stabilește dispoziții pentru îmbunătățirea monitorizării politicilor bugetare în zona euro, astfel încât să se asigure faptul că bugetele naționale sunt compatibile cu orientările în domeniul politicilor economice emise în contextul Pactului de stabilitate și de creștere (PSC) și al semestrului european. Având în vedere faptul că măsurile bugetare s-ar putea dovedi insuficiente pentru a asigura corectarea durabilă a deficitului excesiv, ar putea fi necesare măsuri de politică și reforme structurale suplimentare. (3) Articolul 9 din Regulamentul (UE) nr. 473/2013 stabilește modalitățile programelor de parteneriat economic care urmează să fie prezentate de statele membre din zona euro în cadrul unei proceduri aplicabile deficitelor excesive. Programul de parteneriat economic, care stabilește o foaie de parcurs conținând măsuri menite să contribuie la corectarea eficace și durabilă a deficitului excesiv, ar trebui să conțină informații detaliate în special cu privire la principalele reforme bugetare structurale, mai ales cu privire la cele legate de sistemele de impozitare, de pensii și de sănătate și de cadrele bugetare aferente acestora, care vor fi esențiale pentru corectarea deficitului excesiv în mod durabil. (4) La data de 27 aprilie 2009, Consiliul a adoptat o decizie conform articolului 104 alineatul (6) din tratat, prin care Spania intră în procedura aplicabilă deficitelor excesive. La 21 iunie 2013, Consiliul a adoptat o recomandare revizuită în temeiul articolului 126 alineatul (7) în contextul unui deficit excesiv, procedură care a fost inițiată înainte de intrarea în vigoare a Regulamentului (UE) nr. 473/2013. (5) La data de 1 octombrie 2013 și în termenul stabilit prin articolul 9 alineatul (3) și articolul 17 alineatul (2) din Regulamentul (UE) nr. 473/2013, Spania a prezentat Comisiei și Consiliului un program de parteneriat economic care conține în special reforme bugetare structurale având ca scop asigurarea corectării durabile și eficace a deficitului excesiv. Programul de parteneriat economic include măsuri care au drept obiectiv punerea în aplicare a recomandărilor specifice fiecărei țări adresate Spaniei de Consiliu în data de 9 iulie. Aceste recomandări sunt grupate în cadrul următoarelor obiective: (i) redresare bugetară diferențiată și favorabilă creșterii economice (recomandările 1 și 2); (ii) restabilirea creditării pentru economie (recomandarea 3); (iii) combaterea șomajului și a consecințelor sociale ale crizei (recomandările 4, 5 și 6); (iv) promovarea competitivității și a creșterii economice (recomandările 7 și 8) și (v) modernizarea administrației publice (recomandarea 9). (6) Măsurile bugetare structurale pe care Spania intenționează să le pună în aplicare sunt următoarele: (i) monitorizarea strictă a evoluțiilor bugetare la nivel regional și local; (ii) crearea unei instituții bugetare independente; (iii) reducerea cheltuielilor cu asistența medicală și administrația publică; (iv) eliminarea arieratelor comerciale în sectorul public; (v) reducerea inerției prețurilor în cheltuielile și veniturile publice; (vi) sustenabilitatea pensiilor; (vii) simplificarea și consolidarea eficienței sistemului fiscal al Spaniei; (viii) combaterea economiei informale și (ix) ameliorarea eficienței administrației publice. Dacă sunt puse în aplicare în mod eficient, se estimează că aceste măsuri vor contribui la corectarea durabilă și eficace a situației de deficit excesiv a Spaniei. (7) De asemenea, Programul de parteneriat economic al Spaniei evidențiază progresele înregistrate în îmbunătățirea monitorizării finanțelor regionale în conformitate cu Legea organică privind stabilitatea bugetară (BSOL), Fondul de Lichiditate al Regiunii și Schema de plată a furnizorilor. Cu toate acestea, programul nu ia în considerare nici măsurile suplimentare de consolidare a asigurării punerii în aplicare în mod strict și transparent a măsurilor preventive și corective prevăzute în BSOL, inclusiv, de exemplu, prin publicarea în timp util a rapoartelor de evaluare trimestrială a planurilor economice și financiare ale regiunii și nici motivele pentru activarea sau nu a sancțiunilor în cazul entităților care nu se conformează. (8) Crearea unei instituții bugetare independente în conformitate cu cerințele prevăzute de Regulamentul (UE) nr. 473/2013 ar trebui să contribuie la monitorizarea consolidată a finanțelor publice ale Spaniei și la identificarea imediată a abaterilor de la obiectivele bugetare. Instituția bugetară independentă va oferi, de asemenea, consiliere cu privire la activarea măsurilor de prevenire, a celor corective și de asigurare a punerii în aplicare prevăzute de BSOL, precum și privind definirea obiectivelor bugetare ale regiunilor. Cu toate acestea, unele dispoziții instituționale de asigurare a independenței funcționale și operaționale a Consiliului ar trebui întărite în proiectul existent, în special în ceea ce privește mandatul relativ redus al președintelui. (9) Deși Programul de parteneriat economic nu prezintă perspectivele pentru o revizuire sistematică amplă a principalelor elemente de cheltuieli, conform recomandărilor specifice fiecărei țări, până în martie 2014, măsurile de raționalizare a cheltuielilor privind sănătatea, politica de ocupare a forței de muncă (a se vedea considerentul 14 privind combaterea fraudei fiscale) și administrația publică oferă informații cu privire la unele dintre principalele elemente de cheltuieli. În ceea ce privește cheltuielile cu sănătatea, revizuirea coșului de beneficii și a prețurilor de referință la produsele farmaceutice, precum și introducerea unei platforme de achiziții centralizate pentru furnizorii de servicii medicale ar putea conduce la o utilizare mai eficientă a resurselor publice. În ceea ce privește administrația publică, se estimează că reformele vor genera economii pe o perioadă de trei ani ca urmare a ameliorării eficienței generale, în special prin eliminarea structurilor administrative duplicate, prin raționalizarea cheltuielilor generale, prin raționalizarea așa-numitei administrații „instituționale”, precum și prin reformarea entităților locale. Pentru obținerea economiilor preconizate va fi necesar să se monitorizeze și să se asigure punerea în aplicare cu strictețe a tuturor acestor măsuri. Asumarea pe plan regional a reformei administrației publice este, de asemenea, esențială pentru garantarea creșterii eficienței pe termen mediu. (10) Revizuirea în curs a BSOL are ca scop consolidarea competențelor de monitorizare ale Ministerului de Finanțe asupra situației trezoreriei și arieratelor la diverse niveluri ale administrației generale. Obiectivul este de a elimina arieratele sectorului public în datorii comerciale și de a evita ca acumularea de datorii comerciale să contribuie la crearea de riscuri pentru sustenabilitatea financiară a oricărei administrații publice. Prin urmare, proiectul de lege consolidează disciplina fiscală a tuturor subsectoarelor administrației generale. (11) Acest proiect de lege de dezindexare are scopul de a pune capăt schemelor de indexare a prețurilor și comisioanelor administrate. Mecanismele existente privind negocierea colectivă, instrumentele din sectorul financiar și pensiile sunt excluse din domeniul său de aplicare, regimul pensiilor făcând obiectul unei reforme separate (a se vedea mai jos). După intrarea sa în vigoare, legea va genera probabil unele economii bugetare, contribuind în același timp la reducerea efectelor secundare asupra prețurilor și sprijinind puterea de cumpărare și competitivitatea. (12) Modificările recente și planificate la sistemul de pensii sunt semnificative. Reglementarea propusă cu privire la factorul de sustenabilitate și noua formulă de indexare a pensiilor — alături de reforma pensionării anticipate adoptată în martie — reprezintă pași importanți pentru îmbunătățirea sustenabilității finanțelor publice și frânarea creșterii rapide a cheltuielilor cu pensiile. (13) În ceea ce privește revizuirea sistematică a sistemului fiscal (recomandarea 2), Programul de parteneriat economic face trimitere la concluziile unui grup de experți care vor fi prezentate în februarie 2014 și care vor fi evaluate de guvern într-o etapă ulterioară. De asemenea, documentul prezintă măsuri (cum ar fi noua taxă pentru gazul fluorhidric) ca răspuns la recomandarea de adoptare a unor măsuri suplimentare privind impozitarea în domeniul mediului. (14) De asemenea, Programul de parteneriat economic face trimitere la măsuri de combatere a fraudei fiscale și a muncii fără forme legale, inclusiv, printre altele, la un plan anual privind controalele fiscale și vamale care urmează să fie adoptat la începutul anului 2014, precum și la continuarea punerii în aplicare a planului de combatere a fraudei în ceea ce privește forța de muncă și securitatea socială. Se estimează că aceste eforturi vor duce la obținerea de venituri suplimentare, contribuind astfel la efortul de consolidare bugetară. (15) În Programul de parteneriat economic se acordă o atenție specială aspectelor legate de piața forței de muncă, inclusiv evaluarea reformei din 2012 privind piața forței de muncă, reforma în curs a politicilor active în domeniul pieței forței de muncă, punerea în aplicare a Strategiei privind antreprenoriatul și ocuparea forței de muncă în rândul tinerilor și introducerea parteneriatelor public-privat în serviciile de plasament. Cu toate acestea, nu există planuri concrete pentru modernizarea în continuare a serviciilor publice de ocupare a forței de muncă, dincolo de cooperarea cu agențiile private de ocupare a forței de muncă. De asemenea, în urma evaluării reformei pieței muncii din 2012, Programul de parteneriat economic nu prevede măsuri pentru consolidarea suplimentară a reformei. În acest context, reforma pare să fi încurajat flexibilitatea internă a întreprinderilor și moderația în domeniul salariilor, limitând, prin urmare, ceteris paribus, pierderile de locuri de muncă. (16) Reformele privind piețele produselor și serviciilor se îndreaptă, de asemenea, în direcția cea bună. Programul de parteneriat economic oferă informații privind măsurile, cum ar fi proiectul de lege privind garanția de unitate a pieței, proiectul de lege privind serviciile profesionale și legea privind antreprenoriatul. În plus, Programul de parteneriat economic evidențiază măsurile de reducere a deficitului de tarife la energia electrică. Reforma, care nu s-a finalizat încă, ar putea contribui la limitarea acumulării unei datorii legate de tariful la energia electrică și a datoriei contingente asociate pentru finanțele publice, ADOPTĂ PREZENTUL AVIZ: Programul de parteneriat economic al Spaniei prezentat Comisiei și Consiliului la 1 octombrie 2013 include un set în general adecvat de reforme bugetar-structurale, care ar sprijini corectarea eficientă și durabilă a deficitului excesiv. Programul de parteneriat economic confirmă agenda de reformă și calendarul pentru reformele bugetare și pentru celelalte reforme structurale incluse în Programul național de reformă și Programul de stabilitate pentru 2013 și oferă, în unele cazuri, mai multe detalii cu privire la conținutul măsurilor și la termenele-limită preconizate. Cu toate acestea, până în prezent, unele recomandări ale Consiliului sunt numai parțial susținute prin măsuri concrete. De exemplu, este cazul reexaminării sistematice a principalelor elemente de cheltuieli în vederea îmbunătățirii eficienței cheltuielilor publice (în temeiul recomandării 1). În plus, în ceea ce privește revizuirea sistemului fiscal (recomandarea 2), Programul de parteneriat economic se referă, în special, la concluziile unui grup de experți fiscali prevăzute pentru februarie 2014. În majoritatea cazurilor, reformele trebuie încă să fie adoptate și/sau puse în aplicare integral, aplicarea rapidă și integrală fiind esențială pentru succesul Programului de parteneriat economic. Comisia și Consiliul vor monitoriza punerea în aplicare a reformelor în contextul semestrului european. Adoptat la Bruxelles, Pentru Consiliu Președintele [1] JO L 140, 27.5.2013 p. 11.